Folketing
2006-04-18

Hr. Per Ørum Jørgensen spørger, om politiet ikke skal have de nødvendige redskaber. Jo, det skal det, men spørgsmålet er jo, hvad de nødvendige redskaber er, og det er jo det, hele debatten drejer sig om. Der er ingen af os, der er uenige i, at politiet og efterretningstjenesterne selvfølgelig skal have mulighed for at efterforske forbrydelser og have mulighed for at vurdere, hvordan forbrydelser kan forebygges. Men hvad er det, der er de nødvendige redskaber, og hvordan kan vi være sikre på, at det, der ligger i lovforslaget, kan forhindre terrorhandlinger, som hr. Per Ørum Jørgensen siger? Jeg vil gerne gå meget langt for at forhindre terrorhandlinger, men jeg er ikke sikker på, at den vej, regeringen går med lovforslaget, er den rigtige. Jeg tror, at i stedet for at bruge milliarder på at overvåge lovlydige borgere kan vi måske bedre forhindre terrorhandlinger ved at sætte målrettet ind over for dem, som vi mistænker for at kunne finde på at begå terrorhandlinger. (Kort bemærkning).